EXPUNERE DE MOTIVE

1. CONTEXTUL PROPUNERII

Prezentare generală a condițiilor de aderare a Samoa la OMC

I. INTRODUCERE

Membrii Organizației Mondiale a Comerțului (OMC) și Samoa au ajuns în etapa finală a negocierilor legate de condițiile de aderare a Samoa la OMC. Aceasta survine după 13 ani de negocieri lansate odată cu înaintarea de către Samoa a cererii de aderare la OMC, în 1998. Cererea de aderare a Samoa a fost examinată în conformitate cu orientările prevăzute în Decizia Consiliului General al OMC din 10 decembrie 2002 privind aderarea țărilor cel mai puțin dezvoltate, iar în prezent este nevoie de o decizie a Consiliului care să aprobe condițiile de aderare a Samoa, înainte ca UE să poată susține aderarea Samoa în mod oficial.

Rezumatul condițiilor de aderare este prezentat mai jos.

REZUMATUL PE SECTOARE AL CONDIȚIILOR DE ADERARE A SAMOA LA OMC

Nivelul mediu al taxei vamale consolidate finale a Samoa este de 21%.

Nivelul mediu al taxei vamale consolidate finale în sectoare industriale diferite variază de la cele mai mici valori medii de 13,5% pentru produsele farmaceutice și 16% pentru produsele chimice la cele mai ridicate valori medii de 30% pentru încălțăminte și jucării.

Din 5 315 de linii tarifare din lista Samoa, numai 23 nu vor atinge nivelul taxei vamale consolidate finale în momentul aderării și, prin urmare, acestea vor avea o perioadă de punere în aplicare. Perioada de punere în aplicare este până în 2017 pentru 16 linii tarifare industriale: rulmenți cu bile, instrumente de navigație, biciclete; și până în 2022 pentru 7 linii tarifare agricole: grâu, orz, gumă de mestecat.

Aceste niveluri medii pentru tarife sunt rezonabile dacă se ține seama de statutul de țară cel mai puțin dezvoltată al Samoa, de dimensiunile sale mici, de vulnerabilitatea economiei sale și de caracterul său insular. Practica UE din trecut în raport cu țările cel mai puțin dezvoltate a fost să accepte ca rezonabile aceste niveluri tarifare pentru economii cu dimensiuni comparabile. Samoa participă la negocierile pentru un APE cuprinzător ca parte a grupului Pacific al statelor ACP.

Produse industriale

- Nivelul mediu al taxei vamale consolidate finale pentru produse neagricole este de 22,3%.

- Majoritatea sectoarelor industriale sunt consolidate la tarife medii mai mici de 25%, cu câteva vârfuri de 30%.

- Cele mai înalte niveluri ale tarifelor sunt pentru încălțăminte și jucării (taxe vamale consolidate finale de 30%).

- Liniile tarifare ale produselor farmaceutice prezintă taxele vamale consolidate medii cele mai mici de 13,5%, iar produsele chimice sunt consolidate la un nivel mediu relativ scăzut de 16%.

Produse agricole

- Pentru produse agricole, nivelul mediu al taxei vamale consolidate finale este de 19,6%.

- Vârfurile din sectorul agricol sunt de 35% pentru ciocolată, cafea, tutun și hrană pentru animale de companie; 65% pentru legume proaspete și pește. Cerealele, cum ar fi grâul, orzul și orezul sunt consolidate la nivele tarifare între 10% și 15%.

Servicii

Lista Samoa cu angajamente specifice în domeniul serviciilor este foarte satisfăcătoare, având în vedere statutul său de țară cel mai puțin dezvoltată. Samoa va lua angajamente de acces pe piață și tratament național pentru o gamă largă de sectoare din domeniul serviciilor, inclusiv servicii profesionale, servicii informatice și alte servicii către întreprinderi (servicii de curierat și servicii de telecomunicații), servicii de construcții, educaționale, de mediu, financiare (bancare și de asigurări) și servicii turistice.

Angajamente luate în cadrul protocolului de aderare

În etapa finală, multilaterală, a procesului de aderare, membrii OMC au căutat împreună să asigure o compatibilitate elementară între legislația și instituțiile comerciale ale Samoa și normele și acordurile OMC, prin includerea unor dispoziții specifice în protocolul de aderare și în raportul grupului de lucru. Următoarele chestiuni prezintă un interes special pentru Uniunea Europeană:

Drepturi comerciale

Samoa a confirmat faptul că de la data aderării, legislația și regulamentele privind dreptul la comerțul cu mărfuri și toate taxele, tarifele și impozitele percepute pentru astfel de drepturi vor fi în deplină conformitate cu obligațiile OMC. În special, sistemul licențelor de import pentru alcool al Samoa - care a „fuzionat” dreptul de a importa și dreptul de a distribui - va fi fost modificat, incluzând crearea unei licențe temporare pentru a permite ca titularul licenței să importe și să vândă alcool cu titlu temporar, și prin disocierea dreptului de a importa și dreptului de a distribui.

Investiții străine

Samoa și-a revizuit legea privind investițiile străine. Samoa a confirmat faptul că, începând cu data aderării, va fi în conformitate cu cerințele OMC, inclusiv cu angajamentele prevăzute în Lista Samoa cu angajamente specifice în domeniul serviciilor. Este vorba în special de gestionarea listelor de activități economice „rezervate” sau „care fac obiectul unor restricții”, astfel cum se prevede în legea privind investițiile străine.

Evaluarea vamală

Până la data aderării, legislația și regimul de evaluare vamală ale Samoa vor fi aduse în conformitate cu acordurile OMC privind evaluarea vamală.

Domenii pentru care s-a solicitat o perioadă de tranziție

Taxe interne pentru importuri: în termen de trei ani de la aderare, Samoa va trebui să aducă tratamentul fiscal al produselor primare importate și naționale în conformitate cu dispozițiile OMC (și anume, să modifice legea privind taxa asupra bunurilor și serviciilor cu valoare adăugată pentru a soluționa problema actualei scutiri de care beneficiază producătorii primari care sunt, în toate cazurile, mici producători care-și vând produsele la piața locală). La sfârșitul acestei perioade, Samoa va raporta, în special, Consiliului General al OMC privind modificarea sau eliminarea scutirii fiscale în cauză. Perioada de tranziție va fi utilizată pentru a elabora cea mai adecvată reformă legislativă, ținând seama de sectorul agricol național al Samoa, de constrângerile administrative cu care se confruntă ministerul responsabil cu administrarea taxei asupra bunurilor și serviciilor cu valoare adăugată și de sensibilitățile politice asociate acestei reforme.

Drepturi de proprietate intelectuală: până la data aderării, Samoa va fi adoptat o legislație de aducere a sistemului său de proprietate intelectuală în conformitate cu Acordul TRIPS; punerea în aplicare efectivă va fi asigurată până în iulie 2013.

III. RECOMANDARE

Odată cu prezentarea condițiilor de aderare a Samoa la OMC pentru aprobare de către Consiliu, Comisia estimează că aceste condiții constituie un pachet echilibrat și ambițios de angajamente de deschidere a pieței, care va aduce beneficii substanțiale atât Samoa, cât și partenerilor săi comerciali din OMC.

2011/0331 (NLE)

Propunere de

DECIZIE A CONSILIULUI

de stabilire a poziției Uniunii Europene în cadrul instanței relevante a Organizației Mondiale a Comerțului privind aderarea Samoa la Organizația Mondială a Comerțului

CONSILIUL UNIUNII EUROPENE,

având în vedere Tratatul privind funcționarea Uniunii Europene, în special articolul 91, articolul 100 alineatul (2) și articolul 207 alineatul (4) primul paragraf, coroborate cu articolul 218 alineatul (9),

având în vedere propunerea Comisiei Europene,

întrucât:

(1) La 15 aprilie 1998, guvernul Samoa a depus o cerere de aderare la Acordul de instituire a Organizației Mondiale a Comerțului (OMC), în temeiul articolului XII din respectivul acord.

(2) La 15 iulie 1998 a fost creat un grup de lucru privind aderarea Samoa la OMC pentru a stabili condițiile de aderare acceptabile atât pentru Samoa, cât și pentru toți ceilalți membri ai OMC.

(3) Comisia, în numele Uniunii, a negociat o serie completă de angajamente de deschidere a pieței din partea Samoa care corespund cererilor Uniunii și sunt în conformitate cu nivelul de dezvoltare al Samoa.

(4) Aceste angajamente sunt în prezent încorporate în Protocolul de aderare a Samoa la OMC.

(5) Aderarea la OMC este de așteptat să aibă o contribuție pozitivă și de durată la procesul de reformă economică și dezvoltare durabilă din Samoa.

(6) În consecință, Protocolul de aderare ar trebui aprobat.

(7) Conform articolului XII din Acordul de instituire a OMC, condițiile de aderare trebuie convenite între membrul aderent și OMC, iar Conferința Ministerială a OMC aprobă condițiile de aderare din partea OMC. Articolul IV.2 din Acordul de instituire a OMC prevede că, în intervalele dintre reuniunile Conferinței Ministeriale, funcțiile acesteia sunt preluate de Consiliul General.

(8) În consecință, este necesar să se stabilească poziția care urmează să fie adoptată de către Uniune în cadrul instanței relevante a OMC, fie că este vorba de Conferința Ministerială sau de Consiliul General al OMC,

ADOPTĂ PREZENTA DECIZIE:

Articol unic

1. Poziția Uniunii Europene în cadrul organismului relevant al OMC privind aderarea Samoa la OMC este în favoarea aprobării aderării.

2. Prezenta decizie intră în vigoare la data adoptării sale.

Adoptată la […].

Pentru Consiliu,

Preşedintele